section_heading: Povijest
paragraph_text: Osnovao ju je Xiao Daocheng, general u službi prethodne dinastije Liu Song, koju je 479. godine svrgnuo i preuzeo prijestolje pod imenom car Gao. Iako su on i njegov nasljednik car Wu (koji je bio samo 13 godina mlađi) bili upamćeni kao sposobni vladari, dinastija nije dugo potrajala, jer je nakon Wuove smrti pogodila trajna politička nestabilnost. Nakon smrti Wuovog unuka Xiao Zhaoyea 494. god. prijestolje je preuzeo njegov rođak Xiao Luan, koji je u nastojanju da zadrži vlast, uz pomoć ministara (典签官), vršio krvave čistke među članovima obitelji i vodećim članovima državne uprave. Nakon što je pobio sve moguće nasljednike careva Gaoa i Wua, jako se razbolio i okrenuo ekstremnom taoizmu, noseći isključivo crvenu odoru. Na koncu je izdavao besmislene proglase poput naloga službenicima da mu pronađu srebrnu ribu (银鱼). Pokušaji njegovog sina, Xiao Baojuana, da nastavi istu politiku su doveli do niza pobuna, od kojih je ona pod generalom Xiao Yanom dovela do pada dinastije 501. god., a Xiao Yan preuzeo prijestolje kao car Wu, započevši novu dinastiju Liang.